
בס"ד

בס"ד
פרשת כי תבוא, תשפ"ו, מספר 1683

יתרו

הביטויים היחודיים בווידוי המעשרות והמסר העולה מהם

אליעזר דניאל יסלזון
א. הקדמה 

פרשת כי תבוא פותחת בפרק כ"ו בשתי מצוות הקשורות לחיי החקלאי בארץ ישראל, הבאת ביכורים וביעור מעשרות. לשני הארועים התווספה החובה לקרוא הצהרות המוגדרות בתורה כמקרא ביכורים וכוידוי מעשרות,
 כפי שמפורט להן,

מקרא ביכורים, ההדגש בפרשה זו נתון לארץ שניתנה כנחלה לעם ישראל. 

(א) וְהָיָה֙ כִּֽי־תָב֣וֹא אֶל־הָאָ֔רֶץ אֲשֶׁר֙ ה֣' אֱ-לֹהֶ֔יךָ נֹתֵ֥ן לְךָ֖ נַחֲלָ֑ה וִֽירִשְׁתָּ֖הּ וְיָשַׁ֥בְתָּ בָּֽהּ: (ב) וְלָקַחְתָּ֞ מֵרֵאשִׁ֣ית׀ כָּל־פְּרִ֣י הָאֲדָמָ֗ה אֲשֶׁ֨ר תָּבִ֧יא מֵֽאַרְצְךָ֛ אֲשֶׁ֨ר ה֧' אֱ-לֹהֶ֛יךָ נֹתֵ֥ן לָ֖ךְ וְשַׂמְתָּ֣ בַטֶּ֑נֶא וְהָֽלַכְתָּ֙ אֶל־הַמָּק֔וֹם אֲשֶׁ֤ר יִבְחַר֙ ה֣' אֱ-לֹהֶ֔יךָ לְשַׁכֵּ֥ן שְׁמ֖וֹ שָֽׁם: (ג) וּבָאתָ֙ אֶל־הַכֹּהֵ֔ן אֲשֶׁ֥ר יִהְיֶ֖ה בַּיָּמִ֣ים הָהֵ֑ם וְאָמַרְתָּ֣ אֵלָ֗יו הִגַּ֤דְתִּי הַיּוֹם֙ לַה֣' אֱ-לֹהֶ֔יךָ כִּי־בָ֙אתִי֙ אֶל־הָאָ֔רֶץ אֲשֶׁ֨ר נִשְׁבַּ֧ע ה֛' לַאֲבֹתֵ֖ינוּ לָ֥תֶת לָֽנוּ: (ד) וְלָקַ֧ח הַכֹּהֵ֛ן הַטֶּ֖נֶא מִיָּדֶ֑ךָ וְהִ֨נִּיח֔וֹ לִפְנֵ֕י מִזְבַּ֖ח ה֥' 
אֱ-לֹהֶֽיךָ: (ה) וְעָנִ֨יתָ וְאָמַרְתָּ֜ לִפְנֵ֣י׀ ה֣' אֱ-לֹהֶ֗יךָ אֲרַמִּי֙ אֹבֵ֣ד אָבִ֔י וַיֵּ֣רֶד מִצְרַ֔יְמָה וַיָּ֥גָר שָׁ֖ם בִּמְתֵ֣י מְעָ֑ט וַֽיְהִי־שָׁ֕ם לְג֥וֹי גָּד֖וֹל עָצ֥וּם וָרָֽב: (ו) וַיָּרֵ֧עוּ אֹתָ֛נוּ הַמִּצְרִ֖ים וַיְעַנּ֑וּנוּ וַיִּתְּנ֥וּ עָלֵ֖ינוּ עֲבֹדָ֥ה קָשָֽׁה: (ז) וַנִּצְעַ֕ק אֶל־ה֖' אֱ-לֹהֵ֣י אֲבֹתֵ֑ינוּ וַיִּשְׁמַ֤ע ה֙' אֶת־קֹלֵ֔נוּ וַיַּ֧רְא אֶת־עָנְיֵ֛נוּ וְאֶת־עֲמָלֵ֖נוּ וְאֶת־לַחֲצֵֽנוּ: (ח) וַיּוֹצִאֵ֤נוּ ה֙' מִמִּצְרַ֔יִם בְּיָ֤ד חֲזָקָה֙ וּבִזְרֹ֣עַ נְטוּיָ֔ה וּבְמֹרָ֖א גָּדֹ֑ל וּבְאֹת֖וֹת וּבְמֹפְתִֽים: (ט) וַיְבִאֵ֖נוּ אֶל־הַמָּק֣וֹם הַזֶּ֑ה וַיִּתֶּן־לָ֙נוּ֙ אֶת־הָאָ֣רֶץ הַזֹּ֔את אֶ֛רֶץ זָבַ֥ת חָלָ֖ב וּדְבָֽשׁ: (י) וְעַתָּ֗ה הִנֵּ֤ה הֵבֵ֙אתִי֙ אֶת־רֵאשִׁית֙ פְּרִ֣י הָאֲדָמָ֔ה אֲשֶׁר־נָתַ֥תָּה לִּ֖י ה֑' וְהִנַּחְתּ֗וֹ לִפְנֵי֙ ה֣' אֱ-לֹהֶ֔יךָ וְהִֽשְׁתַּחֲוִ֔יתָ לִפְנֵ֖י ה֥' 
אֱ-לֹהֶֽיךָ:(יא) וְשָׂמַחְתָּ֣ בְכָל־הַטּ֗וֹב אֲשֶׁ֧ר נָֽתַן־לְךָ֛ ה֥' אֱ-לֹהֶ֖יךָ וּלְבֵיתֶ֑ךָ אַתָּה֙ וְהַלֵּוִ֔י וְהַגֵּ֖ר אֲשֶׁ֥ר בְּקִרְבֶּֽךָ: ס 

וידוי מעשרות, ההדגש בפרשה זו נתון לסיוע לחלשים שבחברה. 

(יב) כִּ֣י תְכַלֶּ֞ה לַ֠עְשֵׂר אֶת־כָּל־מַעְשַׂ֧ר תְּבוּאָתְךָ֛ בַּשָּׁנָ֥ה הַשְּׁלִישִׁ֖ת שְׁנַ֣ת הַֽמַּעֲשֵׂ֑ר וְנָתַתָּ֣ה לַלֵּוִ֗י לַגֵּר֙ לַיָּת֣וֹם וְלָֽאַלְמָנָ֔ה וְאָכְל֥וּ בִשְׁעָרֶ֖יךָ וְשָׂבֵֽעוּ: (יג) וְאָמַרְתָּ֡ לִפְנֵי֩ ה֨' אֱ-לֹהֶ֜יךָ בִּעַ֧רְתִּי הַקֹּ֣דֶשׁ מִן־הַבַּ֗יִת וְגַ֨ם נְתַתִּ֤יו לַלֵּוִי֙ וְלַגֵּר֙ לַיָּת֣וֹם וְלָאַלְמָנָ֔ה כְּכָל־מִצְוָתְךָ֖ אֲשֶׁ֣ר צִוִּיתָ֑נִי לֹֽא־עָבַ֥רְתִּי מִמִּצְוֹתֶ֖יךָ וְלֹ֥א שָׁכָֽחְתִּי: (יד) לֹא־אָכַ֨לְתִּי בְאֹנִ֜י מִמֶּ֗נּוּ וְלֹא־בִעַ֤רְתִּי מִמֶּ֙נּוּ֙ בְּטָמֵ֔א וְלֹא־נָתַ֥תִּי מִמֶּ֖נּוּ לְמֵ֑ת שָׁמַ֗עְתִּי בְּקוֹל֙ ה֣' אֱ-לֹהָ֔י עָשִׂ֕יתִי כְּכֹ֖ל אֲשֶׁ֥ר צִוִּיתָֽנִי: (טו) הַשְׁקִיפָה֩ מִמְּע֨וֹן קָדְשְׁךָ֜ מִן־הַשָּׁמַ֗יִם וּבָרֵ֤ךְ אֶֽת־עַמְּךָ֙ אֶת־יִשְׂרָאֵ֔ל וְאֵת֙ הָאֲדָמָ֔ה אֲשֶׁ֥ר נָתַ֖תָּה לָ֑נוּ כַּאֲשֶׁ֤ר נִשְׁבַּ֙עְתָּ֙ לַאֲבֹתֵ֔ינוּ אֶ֛רֶץ זָבַ֥ת חָלָ֖ב וּדְבָֽשׁ: 

הקריאה הפשוטה של חמישה הפסוקים של ביעור המעשרות, מלמדת שבתום מחזור של שלוש שנים חייב החקלאי לתת ללוי ליתום ולאלמנה, את שהיה חייב לתת להם במהלך המחזור. בקריאה מצהיר החקלאי על מסירת כל חובותיו.

ב. ביטויים יחודיים בוידוי המעשרות

עיון בווידוי המעשרות מעלה לפחות שני ביטויים יחודיים. 

1. החקלאי מצהיר בצורה מוחלטת, שקיים את כל שנדרש ממנו, שָׁמַ֗עְתִּי בְּקוֹל֙ ה֣' אֱ-לֹהָ֔י עָשִׂ֕יתִי כְּכֹ֖ל אֲשֶׁ֥ר צִוִּיתָֽנִי. זוהי הצהרה שלא מצינו כמותה במקומות אחרים בתורה, גם במקומות בהם פורטו מצוות רבות וחשובות. קריאה פשוטה של הביטוי, מעלה כביכול תחושה של יוהרה מסוימת, וכי יש מי שיכול להצהיר שעשה את כל אשר צוּוה?

2. ההצהרה מסתיימת בקריאה של תפילה אישית, הַשְׁקִיפָה֩ מִמְּע֨וֹן קָדְשְׁךָ֜ מִן־הַשָּׁמַ֗יִם וּבָרֵ֤ךְ אֶֽת־עַמְּךָ֙ אֶת־יִשְׂרָאֵ֔ל וְאֵת֙ הָאֲדָמָ֔ה אֲשֶׁ֥ר נָתַ֖תָּה לָ֑נוּ כַּאֲשֶׁ֤ר נִשְׁבַּ֙עְתָּ֙ לַאֲבֹתֵ֔ינוּ אֶ֛רֶץ זָבַ֥ת חָלָ֖ב וּדְבָֽשׁ. נראה שזה המקום היחיד בתורה בו מוזכר נוסח של תפילת יחיד פשוטה וישירה שצווינו בה לדורות. אכן מצינו נוסח מוכתב של ברכת כהנים, וכן מצווים אנו לשנן פעמיים ביום את קריאת שמע, אך לכלל בקשה ותפילה של יחיד לא הגענו שם.
כיצד נוכל להבין את הביטויים המיוחדים האלה שבווידוי מעשרות?
נראה שהלימוד המשותף של שתי ההצהרות היחודיות שנכתבו יחדיו בתחילת פרשת כי תבוא, עשוי להמציא תשובה לשאלה זו. שתי ההצהרות קרובות בגלל סמיכותן, אך נראה שיש גם קרבה תוכנית בין שתיהן.
ג. התכנים של מקרא ביכורים ושל וידוי המעשרות

1. מקרא בכורים ונתינת הארץ על ידי הקב"ה

במקרא הביכורים מתאר החקלאי בקצרה את ההליך ההיסטורי שהביא להתיישבות העם בארצו. המוטיב העיקרי החוזר בפרשה ארבע פעמים, הוא נתינת הארץ על ידי הקב"ה. כך בפתיחה שבפסוק א', כך בציווי שבפסוק ג', וכך בסיומו של מקרא הביכורים בפסוק ט'. יתירה מכך, זוהי לא סתם ארץ שניתנה על ידי הקב"ה לעמו. מדובר בארץ שהובטחה לאבות האומה, כמפורט בפסוק ג'. מתוך ההצהרה שהארץ ניתנה לנו על ידי הקב"ה, עולה מיד המסקנה שכל היבול ניתן ממנו כמפורט בפסוק י'. 

2. וידוי מעשרות והדאגה לחלשים שבחברה

בוידוי המעשרות מצהיר החקלאי שהוא עמד בהתחייבויותיו לתת לחלשים שבחברה את מתנותיהם. המוטיב העיקרי החוזר בפרשה פעמיים הוא הנתינה של התרומות והמעשרות ללוי, לגר, ליתום ולאלמנה. כך בציווי שבפסוק י"ב, וכך בביצוע שבפסוק י"ג. מתנות העניים מבטיחות את הישרדותם ואת המשך חייהם של כל חלקי החברה. זו מטרה קדושה ממש, ולכן מסירת המתנות מתוארת בווידוי המעשרות, כביעורו של הקודש מן הבית. ייעוד המתנות לטיפוח חייהם של החלשים שבחברה, מונע כל נתינה של המתנות למטרות הקשורות למוות. זה המקור להצהרה שבפסוק י"ד, לֹא־אָכַ֨לְתִּי בְאֹנִ֜י מִמֶּ֗נּוּ וְלֹא־בִעַ֤רְתִּי מִמֶּ֙נּוּ֙ בְּטָמֵ֔א וְלֹא־נָתַ֥תִּי מִמֶּ֖נּוּ לְמֵ֑ת.

ד. השילוב המבוטא בסיומן של ההצהרות

הקשר התוכני שבין מקרא ביכורים לוודוי מעשרות עולה מפסוקי הסיום שלהם. פסוק הסיום של הפרשה האחת, כולל את המוטיב המרכזי של הפרשה האחרת. הדברים פורטו בטבלה הבאה.

	המוטיב המרכזי של מקרא ביכורים
	סיומו של ווידוי מעשרות

	כִּי־בָ֙אתִי֙ אֶל־הָאָ֔רֶץ אֲשֶׁ֨ר נִשְׁבַּ֧ע ה֛' לַאֲבֹתֵ֖ינוּ לָ֥תֶת לָֽנוּ:
	וּבָרֵ֤ךְ אֶֽת־עַמְּךָ֙ אֶת־יִשְׂרָאֵ֔ל וְאֵת֙ הָאֲדָמָ֔ה אֲשֶׁ֥ר נָתַ֖תָּה לָ֑נוּ כַּאֲשֶׁ֤ר נִשְׁבַּ֙עְתָּ֙ לַאֲבֹתֵ֔ינוּ

	

	המוטיב המרכזי של ווידוי מעשרות
	סיומו של מקרא הביכורים

	וְנָתַתָּ֣ה לַלֵּוִ֗י לַגֵּר֙ לַיָּת֣וֹם וְלָֽאַלְמָנָ֔ה וְאָכְל֥וּ בִשְׁעָרֶ֖יךָ וְשָׂבֵֽעוּ:
	וְשָׂמַחְתָּ֣ בְכָל־הַטּ֗וֹב אֲשֶׁ֧ר נָֽתַן־לְךָ֛ ה֥' אֱ-לֹהֶ֖יךָ וּלְבֵיתֶ֑ךָ אַתָּה֙ וְהַלֵּוִ֔י וְהַגֵּ֖ר אֲשֶׁ֥ר בְּקִרְבֶּֽךָ


ה. מקרא ביכורים ווידוי מעשרות – שתי הצהרות המעצבות מחדש את חייו של החקלאי

משנוכחנו ששתי ההצהרות משולבות זו בזו, ננסה לבחון מהו המסר העולה מהלימוד המשותף שלהן. נפתח בקריאה הישירה של פרשת הביכורים. 

קריאה ישירה בפרשת הביכורים מלמדת, שמביא הביכורים מצהיר למעשה שעשייתו היא חלק ממהלך היסטורי גדול. עשייתו לכאורה פשוטה ביותר. החקלאי לוקח את ביכורי גידוליו ומביאם לבית המקדש, ונותנם שם לכהני המשמרת. אך הצהרתו הופכת את המעשה הפשוט לחלק ממערכת גדולה ועצומה. 

האדמה אותה מעבד החקלאי מוזכרת בכל פרשת הביכורים, כארץ שניתנה על ידי הקב"ה, והיבול העולה ממנה הוא יבול הניתן על ידי הקב"ה. 

הארץ המיוחדת שניתנה לעם על ידי הקב"ה, ניתנה בתהליך מתוכנן שיושם רק לאחר שאבות האומה ירדו לגלות במצרים, ויצאו משם כעם הראוי להתנחל בארצו. כך מתוארים הדברים בקצרה בפסוקים ה' – ט'. 

נמצא שההצהרה של מקרא ביכורים מעצבת מחדש את הבאת הביכורים לירושלים. לא עוד מתנה הנמסרת מידי החקלאי לכהן, אלא עשיה המצטרפת למהלך היסטורי המתמשך על פני שנים, עד היום הזה. תחילתו ב'ארמי אובד אבי', וסיומו בהשתחויה שמסכמת את הבאת הביכורים לבית המקדש. 

הקריאה הישירה של וידוי המעשרות, מעצבת גם היא את הנתינה בתום שלוש שנים. לא עוד נתינה של יבולים לנצרכים, אלא עיסוק בהבטחת חיי החברה כולה. זה עיסוק בקדושה שמטרתו להבטיח את חייה המתמשכים של החברה כולה. זה עיסוק של חיים המסתייג מכל קשר לאבלות ולמיתה. 

הסתכלות כוללת שכזו על שתי ההצהרות ועל העשיה הנלווית אליהן, מציבה את החקלאי במרחב המעוצב על ידי שני צירים.

הציר האנכי הוא הציר ההיסטורי המקשר את החקלאי עם הליך יצירת העם, ועם הנחלת הארץ לעם על ידי א-לוהיו. הציר האופקי הוא הציר החברתי. החקלאי היושב בנחלת א-לוהיו, חייב לדאוג לחיוניותה של החברה הישראלית כולה. החקלאי שֶהִפְנים את יעוד החברה על פי שני הצירים האלה, הוא למעשה עובד ה' האמיתי, שהעיבוד של שדותיו משולב בייעוד החברתי ובסיפור הלאומי. חקלאי זה רשאי להצהיר לפני א-לוהיו עשיתי כל אשר ציוויתני. חקלאי זה רשאי לבקש, ואולי אפילו לתבוע, מה' שישקיף עלינו לטובה.
ו. סיכום

שאלנו בתחילת השעור מהו המקור המוסרי וההגותי להצהרה היומרנית משהו של מפריש המעשרות, עשיתי ככל אשר ציוויתני. תמהנו מדוע דווקא כאן מוגדרת התפילה היחידה הנזכרת בתורה.

התשובה שהצגנו התבססה על העיון המשותף בשתי המצוות הפותחות את פרשת כי תבא, ובשתי ההצהרות הנילוות אליהן. מתוך עיון זה הגדרנו את עבודת האדמה כיישום מהותי ומשמעותי של מסר גדול ונרחב. עם ישראל יצא ממצרים והתנחל בארץ שיועדה לו על ידי הקב"ה. עם ישראל מקים בארצו חברה ייעודית שכולה שמחה וחייים, תוך שיתוף כל חלקי העם.
 

מי שחי כך, מותר לו להצהיר עשיתי ככל אשר צוויתני, וראוי הוא לקום להתפלל ולומר הַשְׁקִיפָה֩ מִמְּע֨וֹן קָדְשְׁךָ֜ מִן־הַשָּׁמַ֗יִם וּבָרֵ֤ךְ אֶֽת־עַמְּךָ֙ אֶת־יִשְׂרָאֵ֔ל וְאֵת֙ הָאֲדָמָ֔ה אֲשֶׁ֥ר נָתַ֖תָּה לָ֑נוּ כַּאֲשֶׁ֤ר נִשְׁבַּ֙עְתָּ֙ לַאֲבֹתֵ֔ינוּ אֶ֛רֶץ זָבַ֥ת חָלָ֖ב וּדְבָֽשׁ:

דף שבועי, גיליון 1683, פרשת כי תבוא, תשפ"ו
הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

http://www1.biu.ac.il/parasha2
כתובת דוא"ל של הדף: dafshv@mail.biu.ac.il
ניתן לפנות לכתובת זו ולקבל את הדף מדי שבוע בדוא"ל. 

 הדף השבועי - אוניברסיטת בר אילן
יש לשמור על קדושת העלון
עורך: ד"ר צבי שמעון 

עורכת לשון: רחל הכהן שיף
* אליעזר יסלזון יו"ר הנהלת המכון הגבוה לתורה באוניברסיטה.


� מקורו של הביטוי וידוי מעשרות הוא תנאי. לא מדובר כאן בוידוי על חטא, שהרי מי שאומרו מצהיר בפסוק י"ד על הימנעותו מהחטא. לכן נראה שהביטוי כאן משמעותו הודעה.  


� מדרש ההלכה המצוטט בפרק החמישי של מסכת מעשר שני, מרחיב את חובת הביעור לכל המתנות, כולל מתנות של היסח הדעת. וכך מצינו במשנה י': כיצד היה הוידוי? בערתי הקדש מן הבית, זה מעשר שני ונטע רבעי. נתתיו ללוי, זה מעשר לוי (מעשר ראשון). וגם נתתיו, זו תרומה ותרומת מעשר (לכהן). לגר ליתום ולאלמנה, זה מעשר עני, הלקט והשכחה והפאה....מן הבית, זו חלה. 


� החקלאות המודרנית המתועשת מעסיקה רק 3-5% מהאוכלוסיה. בחברה העכשווית במדינת ישראל, היצירה מתחלקת לענפים רבים ומגוונים של הוראה, מחקר, פיתוח ויישום. המעבר מחקלאות לתעסוקה המודרנית, אסור שיסתיר מעמנו את התובנות שהוזכרו. אנו חיים בארצנו ההיסטורית, ועלינו לבנות כאן חברת מופת, עם הבטחת חיים לכל חלקי החברה. כך נוכל גם היום לפנות אליו בתפילתנו, השקיפה ממעון קדשך מן השמים וברך את מדינת ישראל.

